Novo lice, novi i principi. Ilija Stolica, od danas novi selektor U21 reprezentacije Srbije, povukao je za ovdašnje uslove nesvakidašnji potez time što je na zvaničnoj promociji pred novinarima detaljno govorio o principima koji će ubuduće važiti u igri Orlića, ali ne samo njih, već prema planu i svih mlađih generacija pod okriljem FSS.

Isto predavanje koje je danas održano novinarima kasnije će biti predočeno i samim reprezentativcima. A sve sa ciljem...

"Želimo da javnosti približimo način funkcionisanja i rada jedne selekcije, barem selekcije kakve je mi vidimo", rekao je Stolica u prisustvu sportskog direktora FSS Vladimira Matijaševića i koordinatora za mlađe selekcija Gorana Grkinića sa kojim je sarađivao i u Voždovcu.

Sada nešto drugačije okolnosti. Drugačiji i sistem rada.

"Želja da po dubini povežemo sve selekcije, jer rad u selekcijama je speficična stvar. Nemate dovoljno vremena i prostora da sprovodite trenažne procese u klubovima. Ovde to moramo da zamenimo istim radom u svim selekcijama. Da se jednog dana prenese na A tim. Potencijal naših igrača nije dovoljno iskorišćen. Usmeravani su pogrešno. Da li su to menadžeri, prijatelji, pa čak i porodica iz najboljih razloga nije ni bitno, ali sve to uvodi u egoizam, a to se ne završava dobro. Ne koristimo taj potencijal i zato što igrači nisu dovoljno upoznati sa sistemom zato što se on često menja, pa nam se to sve kasnije obije o glavu u A timu".

Dakle, prvi zadatak je sve reprezentativce uvesti u sistem. Sve zarad ostvarenja cilja, koji je ako pitate Stolicu...

"Da A tim bude prvak sveta! Nisam nesvestan situacije u kojoj smo, ali ako ne razmišljamo tako nećemo nikad doći u situaciju da se borimo za takve stvari. Cilj nije obaveza, već pravac. Španci su prvo poosvajali trofeje u mlađim generacijama, pa su inficirani tim šampionskim genom posle zavladali na seniorskoj sceni. To je posledica minimum desetogodišnjeg rada. Kasnije su to uradili i Nemci. Sad mislim da sleduje Engleska. I mi moramo da se ponašamo tako, kao da ćemo biti ovde 10 godina".

Šta to znači? Neće sve selekcije igrati u istoj formaciji, ali hoće sve biti zasnovane na istim principima. Dugo je Stolica govorio o tome, pa iako je zamolio javnost da baš ne snimaju kamerama sve što je pričao možemo da otkrijemo par detalja. Recimo, da ćemo u srednjoj zoni igrati u sistemu 4-1-4-1, da ćemo u poslednjoj liniji nekad imati i trojicu igrača ako zbog protivničke igre ulazak u igru to zahteva, da će krilni fudbaleri biti obavezni da uđu u dribling ako se nađu u situaciji jedan na jedan, da štoperi neće smeti da vode loptu ka aut liniji već ka centru...

"Treneri gledaju supotno od lopte. Suluda je priča da ti tokom utakmice defanzivcu pričaš kako da se brani kad nas napadaju. Tad koriguješ napadača".

A zašto ne sa dva napadača?

"Inicijalna postavka je nebitna. Mogu da izvučem primer Atletiko Madrida, koji igra dugi niz godina sa dva špica, a ne vidim da igraju nešto preterano ofanzivan fudbal. Filozofija, ideja da igrate napadački fudbal je presudna. U kojoj formaciji zavisi od konkretne utakmice. Igra sa dva špica je u neku ruku daleko defanzivnija od one sa jednim, ali i dva krila, dva ofanzivna vezna. Sa dva špica imate uglavnom mnogo defanzivniji vezni red", rekao je Stolica, koji je sa mnogim od igrača iz generacije 1999. i 2000. već sarađivao u kadetskoj selekciji.

Hajmo zato malo o spisku. Nije bilo previše promena, ali neki igrači nedostaju. Forma je diskutabilna za mnogo, kaže Stolica... Ali nije samo to...

"Aleksa Terzić danas ima operaciju nosa. Filip Stevanović bi bio ovde, ali izašli smo u susret kolegi iz U19 selekcije, mada taj iskorak... Ubuduće ćemo napraviti princip po kome jedan igrač koji izađe iz svoje generacije, da se ne vraća više nazad. Ako se svi usaglasimo da je prerastao selekciju, povratak onda nije potreban, bez obzira na to što znači slabljenje mlađe selekcije. Nama je svima cilj A tim".

Još o igračima kojih nema...

"Nismo obuhvatili veliki broj igrača od Đerleka, Kokira, Jovanovića... Na sve njih računamo, ali u odnosu na trenutnu formu.. Dovoljan je ovo broj imena. Pred takmičarske utakmice ne volim više od 20 igrača, plus golmani".

Ipak, o pojedincima odvojeno. Recimo, nema Uroša Račića?

"Nije samo on. Zlatanović, Račić, Dinga. Oni jesu članovi ove grupe, ali ustupili smo mesto igračima koji su po našem mišljenju trenutno bliži prvom timu. I oni koji znaju naš sistem će imati prednost, jer nemamo vremena previše, moramo da se oslonimo na nešto provereno".

Problematičan je i status Stefana Kovača, želeo je Stolica da ga vrati, ali Grkinić kaže da je po Fifinim i Uefinim pravilima malo verovatno da će moći da ponovo zaigra za Srbiju kad je već nosio dres BiH.

A posle dve utakmice samo bod kraj imena Srbije. Ne buni se Stolica. Optimista je da će sa svojim stručnim štabom uspeti da se domogne Evropskog prvenstva 2021. A u tom stručnom štabu i neka nova imena. Nenad Milijaš je tu, a biće i Saša Ilić, iako on već vodi selekciju 2004. Tu je i analitičar Luka Jevtović, znate ga po prilozima o taktici sa RTS-a, Pride Goran Sretenović, Miljan Vesić za golmane, Vlada Vuković za defanzivu...

Ali Milijaš i Ilić?

"Kako zvuči to kad kažete legende. Teška reč. Ali zaslužena. To što oni žele da se uopšte bave ovim posle, verujte ja sam oduševljen", završio je Stolica.

Foto: Starsport